medieval-data/medieval-letters huggingface dataset:
XL.  Privilegium papae pro monasterio Sancti Savini Placentini.   (Anno 1101, Mart. 7.) [CAMPI  Dell. hist. eccl. di Piacenza,  t. I, p. 525.]
Author: Paschalis II

PASCHALIS episcopus, servus servorum Dei, dilecto filio ALBERICO, abbati monasterii S. Savini, quod secus Placentiam situm est, ejusque successoribus regulariter substituendis in perpetuum

Ad hoc nos disponente Domino in apostolicae sedis servitium promotos agnoscimus, ut ejus filiis auxilium implorantibus efficaciter subvenire, et ei obedientes tueri, ac protegere, prout Dominus dederit, debeamus. Unde opportunum, fili charissime, duximus praesentis decreti pagina vestris infestationibus obviare, et quieti ac utilitati vestrae opitulante Domino attentius providere. Statuimus enim ut quaecunque praedia, quaecunque bona in cellis, in ecclesiis, in villis, vel rebus aliis vestrum monasterium legitime possidet in praesenti, sive in futurum concessione pontificum, liberalitate principum, vel oblatione fidelium juste atque canonice poterit adipisci, firma tibi tuisque successoribus, et illibata permaneant. Decernimus ergo ut nulli omnino hominum liceat idem coenobium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare; sed omnia integre conserventur eorum, pro quorum sustentatione et gubernatione concessa sunt, usibus omnimodis profutura. Porro usum mitrae et aliorum pontificalium ad instar felicis memoriae Silvestri et Alexandri praedecessorum nostrorum Romanorum pontificum vobis omnimodo liberum esse decernimus; ad haec adjicientes ut infra sacra mysteria constituti signaculo sanctae crucis possitis populum praemunire. Si qua sane ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, atque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Scriptum per manum Petri, notarii regionarii et scriniarii sacri palatii. Ego Paschalis catholicae Ecclesiae episcopus. Datum Laterani per manum Joannis, sanctae Romanae Ecclesiae diaconi cardinalis, Nonis Martii, indict. nona, Incarnationis Dominicae anno 1101, pontificatus autem domni Paschalis II papae secundo.
XLI.  Epistola ad Gothofredum episcopum Magalonensem. --Non pervenisse suas de consecrando electo Compostellano litteras, « in autumno praeterito » missas, miratur. Mandat ut consecrationem perficiat.   (Anno 1101, Mart. 25.) [Florez,  España sagrada,  XX, 29.]
Author: Paschalis II

P. episcopus, servus servorum Dei, venerabili fratri G., Magalonensi episcopo, salutem et apostolicam benedictionem.

Nosse fraternitatem tuam credimus quod Compostellana Ecclesia praedecessoris nostri privilegium meruit, dum nulli metropoli subjaceret, ut episcopus ejus a Romano debeat episcopo consecrari. Electus autem ejus impedimentis plurimis impeditus non valet utique ad sedem apostolicam pervenire; unde in autumno praeterito fraternitati tuae litteras misimus, quas ad te non pervenisse miramur. Iterum ergo mandamus ut illuc accedas, et electum ipsum vice nostra in episcopum benedicas. Datum Laterani VIII Kal. Aprilis.
XLII.  Ad clericos S. Jacobi Compostellanos.--De consecrando Didaco quae jam litteris mandaverat repetit.   (Anno 1101, Mart. 25.) [FLOREZ,  España sagrada,  p. 30.]
Author: Paschalis II

P. episcopus, servus servorum Dei, dilectis filiis clericis S. Jacobi salutem et apostolicam benedictionem.

Destitutioni Ecclesiae vestrae Compostellanae jam diutius condoluimus. Idcirco in autumno praeterito petitioni vestrae assensum praebuimus, ut ejusdem Ecclesiae electo ne ad nos veniret tum temporis parceremus. Quas litteras sicut nuntiis vestris deferentibus accepimus, ad vos non pervenisse miramur. Unde venerabili fratri nostro Magalonensi episcopo tanta litterarum nostrarum auctoritate praecipimus ut ad eum consecrandum accedat. Quod si forte ipse nequiverit, Burgensis aut alius catholicus episcopus advocetur. Ipsi quoque electo praesentium litterarum auctoritate mandamus ut onus, quod ei a communi consensu Ecclesiae imponitur, de misericordia Domini confidens accipiat. Porro sicut militibus, ita etiam clericis vestrarum partium interdicimus, ne occasione Jerosolymitanae visionis Ecclesiam et provinciam suam deserere praesumant, quam Moabitarum feritas tam frequenter impugnat. Datum Laterani VIII Kal. Aprilis.
XLIII.  Ad Al[defonsum] regem.--Nuntiat quid de consecrando Didaco jam mandaverit.   (Anno 1001, Mart. 25.) [FLOREZ,  España sagrada,  XX, 29.]
Author: Paschalis II

P. episcopus, servus servorum Dei, dilecto filio AL. salutem et apostolicam benedictionem.

In autumno praeterito de Compostellani episcopi consecratione petitioni tuae consensimus. Unde te repetito rogare mirati sumus. Quas litteras quia interceptas audivimus, iterum venerabili fratri nostro Magalonensi episcopo litterarum auctoritate praecipimus ut ad eum consecrandum accedat. Quod si forte ipse nequierit, Burgensis aut alius catholicus episcopus advocetur. Datum Laterani VIII Kal. Aprilis.
XLIV.  Ad clericos et laicos Al[defonsi] regnum habitantes. --Ne occasione Hierosolymitani itineris Occidentalis depopuletur Ecclesia.   (Anno 1101, Mart. 25.) [FLOREZ,  ubi supra,  p. 88.]
Author: Paschalis II

P. episcopus, servus sorvorum Dei, clericis et laicis AL. regnum habitantibus, salutem et apost. benedict.

Magnum vestrae salutis dispendium facit, quod apostolicae sedis praeceptis obedire contemnitis. Scripsimus enim vobis praeterito tempore ne Hierosolymitanae expeditionis occasione partes vestras desereretis, quae Maurorum et Moabitarum quotidianis incursionibus impugnantur; non parum enim in discessu vestro illorum tyrannidem occidentalibus partibus formidamus. Quare nos partium vestrarum, tam clericos quam laicos, quos videre potuimus, a Hierosolymitana profectione desistere, et ad patriam suam redire praecipimus. Latores quoque praesentium Munionem, et Didacum, et Nunonem cum sequacibus suis a nobis coactos redire sciatis. Unde etiam vestrae dilectioni praecipimus ne quis eos pro reditu hoc infamare, aut calumniis aliquibus praesumat impetere. Vobis ergo omnibus iterata praeceptione praecipimus ut in vestris partibus persistentes Moabitas et Mauros totis viribus impugnetis: ibi largiente Deo vestras poenitentias peragatis: ibi sanctorum apostolorum Petri et Pauli et apostolicae eorum Ecclesiae remissionem et gratiam percipiatis. Datum Laterani VIII Kal. Aprilis.
XLVI.  Ad Velletranos.--Abrogat quae a Guiberto contra fas instituta apud eos erant. Eorum limites definit.   (Anno 1101, Apr. 6.) [MANSI,  Concil.  XX, 1048.]
Author: Paschalis II
Date:  [1101]

PASCHALIS episcopus, servus servorum Dei, Velletranae urbis civibus, apostolicae sedis fidelibus, salutem et apostolicam benedictionem.

Et prava corrigere, et recta firmare, commissi loci, et officii debito commonemur. Idcirco juxta petitionem vestram omnes pravas consuetudines vel exactiones quas haeresiarcha Guibertus Ravennat. quondam episcopus, mox apostolicae sedis invasor imposuit, de medio vestrae civitatis penitus abolere, praesentis paginae auctoritate decernimus. Illam vero benignitatem quam a praedecessore nostro sanctae memoriae Gregorio VII civitas vestra promeruit, nos quoque tam vobis quam posteris vestris in apostolicae sedis fidelitate permanentibus, firma manere sancimus: ut videlicet loci vestri potentiores, quibus et vos suum jus non negetis, imponere vobis graviora non audeant. Nec solum urbis vestrae habitatores, sed etiam antiqui fines, ab omni saecularis potestatis invasione serventur, et infestatione securi. Civitatis autem fines dicimus illos qui pertinentias suas longe lateque concludunt. Hos igitur fines cum detrimento vestro mutari omnino apostolica interdictione prohibemus, statuentes ut quod inter eos continetur, sicut jus est uniuscujusque, tam vos quam vestri haeredes, et quibus vos legaliter concesseritis, quiete possideatis in perpetuum. Quod si quaelibet parva vel magna persona contra hoc apostolicum decretum atque praeceptum temerario ausu venire tentaverit, admonita semel et iterum, usque tertio per convenientes inducias, si non resipuerit, et quod injuste egerit condigne non correxerit, sciat se centum libras denariorum Papiensium, medietatem camerae nostrae, medietatem in justitiam patientibus persoluturam. Scriptum per manum Petri, notarii regionarii et secretarii sacri palatii. Ego Paschalis episcopus subscripsi. Datum Laterani, per manum Joannis, sanctae Romanae Ecclesiae cardinalis, octavo Id. April, ind. IX, Incarnationis Dominicae anno 1102 , pontificatus autem domini Paschalis II anno II.

Notes: ( Designat fines illos, et multa loca enumerat. )
XLVIII.  Paschalis epistola ad Lambertum episcopum Atrebatensem. --Confirmat Atrebatensem episcopatum: inter quem et Cameracensem limites constituit.   (Anno 1101, Apr. 15.) [MANSI,  Concil.  XX, 1014.]
Author: Paschalis II

PASCHALIS episcopus, servus servorum Dei, venerabili fratri LAMBERTO, Atrebatensi episcopo, ejusque successoribus canonice substituendis in perpetuum.

Quae a Patribus constituta sunt, oportet profecto ut sub metu et irrefragabili auctoritate teneantur. Dignum enim est ut nulla desidia negligantur, nulla dissensione violentur, nulla concertatione turbentur. Unde et nos, quod a piae memoriae praedecessore nostro Urbano de restitutione Atrebatensis Ecclesiae constitutum est, justum omnino et sacris canonibus congruum perpendentes, nostri quoque decreti auctoritate sancimus: ut videlicet Ecclesia eadem, sicut antiquitus episcopali dignitate claruit, ita etiam in posterum cardinalem per Dei gratiam sortiatur antistitem. Divinae siquidem miserationis affectum, quem in ecclesiarum suarum et populorum restitutionibus operatur, debemus et nos competentibus subsequi ac implere suffragiis. Te igitur, dilectissime ac reverendissime frater, quem in Atrebatensi Ecclesia praedecessor noster, Domino restituente, constituit, nos quoque cum divini favoris praesidio in episcopalis dignitatis functione firmamus . Quidquid autem praedictae Ecclesiae B. Remigius contulit, quidquid antiquis temporibus, dum episcopali dignitate polleret, eam possidere constiterit; salvis legalibus institutis, et Romanae Ecclesiae privilegiis, tantum tibi ac successoribus tuis permanere censemus. In quibus nominatim archidiaconias duas, quarum una Atrebatensis, altera dicitur Obstrevandensis, praefatae Ecclesiae confirmamus: et illos omnino limites inter Atrebatensem et Cameracensem Ecclesias fore praecipimus, quos antiquitus fuisse, vel scriptorum monumentis, vel territoriorum diremptione, vel certis aliquibus indiciis potuerit comprobari: ut annuente Deo Ecclesiarum pax nulla occasione turbetur, et quae pro fidelium salute statuta sunt, perenni tempore inconvulsa stabilitate persistant. Si qua sane ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui careat dignitate, reamque se divino judicio existere de perpetrata iniquitate cognoscat, et a sacratissimo corpore ac sanguine Dei ac Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Scriptum per manum Petri, notarii regionarii et scriniarii sacri palatii. Paschalis catholicae Ecclesiae episcopus. Datum Laterani, per manum Joannis sanctae Romanae Ecclesiae diaconi cardinalis, XVII Kal. Maii, indict. IX, Incarnat. Dominicae an. 1101, pontificatus autem domini Paschalis secundi papae secundo.
LII.  Ad Guillelmum Melphiensem episcopum.--Abrogat Lavellanum episcopatum; Melphiensis possessionis et jura confirmat.   (Anno 1101, Sept. 29.) [MANSI,  Concil.  XX, 1049.]
Author: Paschalis II
Date:  [1101]

PASCHALIS episcopus, servus servorum Dei, venerabili fratri GUILLELMO Melphiensi episcopo, ejusque successoribus canonice promovendis in perpetuum.

Per apostoli Petri discipulum et successorem Anacletum, apostoli Petri praeceptum accepimus, ne in villis, aut municipiis, vel in modicis civitatibus ordinentur episcopi. Magnum enim est Ecclesiae detrimentum cum episcoporum nomen ac dignitas frequentia inopiaque vilescit. Hujus nos providentiae justitia commoniti, praesentis decreti auctoritate, juxta sanctorum Patrum statuta sancimus ne in Lavellano oppido, quod Melphiae oppidum est, ullo deinceps tempore episcopalis cathedra statuatur: ipsum vero oppidum cum pertinentiis et finibus suis, tibi, venerabilis frater Guillelme Melphiensis episcope, tuisque legitimis successoribus perpetuo regendum, et episcopali jure tenendum disponendumque firmamus. Praeterea villam Salsugae, Gaudianum, possessiones S. Joannis de Iliceto, ita semper in propria Melphiensis Ecclesiae possessione permanere censemus, sicut a filio nostro duce Rogerio suis temporibus traditae et chirographo confirmatae sunt. Hoc ipsum de Judaeorum censu, balnearum redditu, villanorum vectigalibus, molendinis, vineis, agris, caeterisve rebus quas intra vel extra civitatem Melphiae idem dux Ecclesiae vestrae contulit, praesentis privilegii pagina constituimus. Ad hoc quidquid vel proprietario, vel baronali jure Ecclesia vestra in praesentiarum obtinet, sive in futurum largiente Domino juste poterit atque canonice adipisci, firma tibi tuisque successoribus et illibata permaneant. Porro in legationem . . . . . ut quicunque deinceps episcopali Melphiensi in Ecclesia, Deo auctore, successerint, ab apostolicae sedis nostrae pontificibus consecrationis gratiam sortiantur. Si qua igitur in crastinum, ecclesiastica saecularisve persona, etc., ut in aliis nonnullis epistolis. Ego Paschalis, catholicae Ecclesiae episcopus, subscripsi. Datum Beneventi, per manus Joannis sanctae Romanae Ecclesiae diaconi, III Kal. Octobr., ind. X, Incarnat. Dominicae anno 1102 , pontificatus autem domni Paschalis II papae tertio.
LIII.  Ad Constantinum Ravellensis Ecclesiae episcopum.--Privilegia et possessiones Ecclesiae Ravellensis confirmat.   (Anno 1101, Sept. 29.) [MANSI,  Concil.  XX, 1050.]
Author: Paschalis II
Date:  [1101]

PASCHALIS episcopus, servus servorum Dei, venerabili CONSTANTINO Ravellensis Ecclesiae episcopo, et successoribus canonice promovendis in perpetuum.

Piae postulatio voluntatis effectu debet prosequente compleri, quatenus et devotionis sinceritas laudabiliter enitescat, et utilitas postulata vires indubitanter assumat. Tuis ergo postulationibus, frater in Christo venerabilis Constantine episcope, clementer annuimus, quia devotionis tuae sinceritatem erga communem matrem Romanam Ecclesiam affectio diutina declaravit. Cujus nimirum merito voluntatis auctore Domino accommodavimus affectum, ut Ecclesiae tibi commissae status inconcussa semper stabilitate persistat. Per praesentis itaque decreti paginam decernimus ut Ravellensis Ecclesia, cui per Dei gratiam, et praedecessoris nostri ministerium, et manus impositionem praesides, familiari benignitate semper sub apostolicae sedis tuitione servetur: et quicunque deinceps episcoporum Ravellensi Ecclesiae Deo disponente successerint, ab ejusdem apostolicae sedis pontifice consecrationis gratiam sortiantur, sicut a sanctae memoriae praedecessoribus nostris Victore III et Urbano II statutum esse cognoscitur. Omnem quoque Ravellensis parochiae ambitum, sicut a praedecessore tuo reverendae in Christo memoriae Ursone possessa est, tibi tuisque in perpetuum successoribus confirmamus. Ad haec quidquid vel proprietario jure, vel parochiali, jam praefata Ecclesia in praesentiarum obtinet, sive in futurum largiente Domino juste poterit atque canonice adipisci, libera tibi tuisque successoribus et illibata permaneant. Decernimus ergo ut nulli omnino hominum liceat eamdem Ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare: sed omnia integra conserventur, tam vestris quam clericorum et pauperum usibus profutura. Si qua sane ecclesiastica saecularisve persona, etc. ut in aliis nonnullis epistolis. Ego Paschalis catholicae Ecclesiae episcopus subscripsi. Datum Beneventi per manum Joannis, sanctae Romanae Ecclesiae diaconi cardinalis, III Kal. Octobr., indict. X, Incarnationis Dominicae anno 1102 , pontificatus autem domni Paschalis papae secundi III.
LIV.  Privilegium pro monasterio Casinensi.   (Anno 1101, nov. 17.) [GATTULA,  Hist. Casin.,  I, 411.]
Author: Paschalis II
Date:  [1101]

PASCHALIS episcopus, servus servorum Dei, venerabili fratri ODERISIO Casinensi abbati, et sanctae Romanae Ecclesiae presbytero cardinali, salutem.

Cum pro beati Patris nostri Benedicti reverentia, tum pro multis tam vestris, quam praedecessorum vestrorum meritis, vestro nos loco plurimum debere cognoscimus. Idcirco justum ducimus ut ad vestri monasterii augmentum charitate sollicita intendamus. In urbe igitur Beneventana, quam nostri Romani juris esse perspicuum est, monasterio vestro in perpetuum possidendam ecclesiam S. Nicolai concedimus, quae sita est in urbis angulo juxta turrem paganam, et concessionem ipsam praesentis decreti pagina confirmamus. Quam nimirum ecclesiam, et illibatam, et integram vobis vestrisque successoribus perpetuo permanere sancimus, una cum omnibus, quae in praesentiarum ad ipsam pertinent. Quae videlicet ex majori parte rerum ad nostram curiam pertinentium acquisita, seu comparata creduntur, id est molendina duo sub uno tegmine, aliud quod centimolum nuncupatur; hortos cum diversis arboribus; curtem in Roseto, cum una petia de terra; curtem in rivo Tasi; curtem de homodei; curtem Martini Alberici cum Silvola; curtes Rocconis duas; curtem diaconi Musi; curtem in Monte Rostari; curtem in Sajano; curtem Valentini; terras in loco, qui dicitur Mediana per fines et terminos suos; ecclesiam S. Nicolai in Urbiliano prope Petram pelicinam cum pertinentiis suis; coram quae est ante portam ecclesiae per terminos suos, casam quae est ad laevam ecclesiae per terminos suos juxta murum civitatis; super quae etiam nos eidem ecclesiae possessionibus adjicimus ecclesiam S. Nicolai, quae vocatur de Rodenandi cum pertinentiis suis; ecclesiam S. Mariae quae vocatur Rotunda cum pertinentiis suis; balneum novum juxta ecclesiam S. Politti. Quidquid praeterea cella ipsa B. Nicolai, pontificum concessione, principum liberalitate, vel quorumque fidelium oblatione in futurum potuerit adipisci sub vestra vestrorumque successorum dispositione ac potestate in perpetuum conservetur. Nulli autem personae unquam liceat suprafatam cellam a vestri monasterii unitate dividere, et in aliam, quam a nobis statutum est possessionem, occasione qualibet transmutare. Si quis vero aliter praesumpserit, apostolicae sedis animadversione multetur et usque ad satisfactionem congruam excommunicationi subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Paschalis catholicae Ecclesiae episcopus subscripsi. Datum Laterani per manum Joannis sanctae Romanae Ecclesiae diaconi cardinalis, XV Kalendas Decembris, indictione decima, anno Dominicae Incarnationis 1102 , pontificatus autem domni Paschalis secundi papae anno III.
LV.  Ad Lanuinum Turris priorem scribit ex Richardo episcopo Albanensi se cognovisse « pacem et concordiam eremi reformatam et eum in locum Brunonis successisse. » Hortatur ut Brunonis virtutes aemuletur.   (Anno 1101, Nov. 26.) [MABILL.,  Annal. Bened.  V, 445.]
Author: Paschalis II
Date:  [Richardo]

Revertente si quidem fratre R. Albano episcopo, pacem et concordiam eremi reformatam, et in locum sanctae memoriae magni Brunonis te successisse cognovimus. Sit ergo in te ejusdem viri spiritus, idem sit et eremiticae disciplinae vigor, eadem morum et gravitatis constantia, quia nos, opitulante Domino, quidquid auctoritatis et potestatis ipsius magistri probabilis sapientia et religio ab apostolica sede promeruit personaliter, hoc tibi, te eodem spiritu comitante, concedimus. Volumus autem ut in proxima quadragesima nos visitare debeas, quatenus cordis secreta os ad os plenius loquamur, etc.

Datum Romae VI Kal. Decembris.
LVII.  Ad Didacum Compostellanum episcopum.--De reformandis moribus istius Ecclesiae deformibus, qui per bella in eam irrepserant.   (Anno 1101.) [MANSI,  Concil.  XX, 1001.]
Author: Paschalis II
Date:  [primo] [secundo]

PASCHALIS episcopus, servus servorum Dei, venerabili DIDACO Compostellano episcopo, salutem et apostolicam benedictionem.

Ecclesia quam regendam, disponente Domino, suscepisti, jam diu, etiam cum pastorem habere videretur, pastoris solatiis caret. Idcirco strenuitati tuae vigilantius insistendum est, ut in ea rite omnia juxta normam sedis apostolicae disponantur. Cardinales in Ecclesia tua presbyteros seu diaconos tales constitue, qui digne valeant commissa sibi ecclesiastici regiminis onera sustinere. Porro quae presbyterorum intersunt, presbyteris; quae diaconorum, diaconibus committantur, ut in aliena dispendia nullus obrepat. Si qui sane ante Romanae legis susceptionem secundum communem patriae consuetudinem conjugia contraxerunt, natos ex eis filios neque a saeculari neque a dignitate ecclesiastica repellimus. Illud omnino incongruum est, quod per regionem vestram monachos cum sanctimonialibus habitare audimus, ad quod resecandum experientia tua immineat; ut et qui inpraesentiarum simul sunt, divisis longe habitaculis separentur, prout arbitrio et religiosorum virorum consilio melius visum fuerit, neque in posterum consuetudo hujusmodi praesumatur. Datum Laterani, Incarnationis Dominicae anno millesimo centesimo tertio , nostri pontificatus quarto .
LVIII.  Ad Bernardum Toletanum, Giraiaum Bracarensem, etc.--Illos jubet ad synodum venire Romae habendam.   (Anno 1101.) [FLOREZ,  España Sagrada,  XX, 89.)
Author: Paschalis II

P. episcopus, servus servorum Dei, venerabilis fratribus et coepiscopis B. Toletano, G. Bracarensi et eorum suffraganeis, et D. Compostellano salutem et apostolicam benedictionem.

Quantum veritatis hostibus terrorem, quantam Ecclesiae fortitudinem synodalis concilii procinctus comparet, dilectio vestra cognoscet: quapropter et nobis et vobis vivaciter providendum est ut auctore Deo in plenariam debeamus synodum convenire, quam, eodem Deo nostro praestante, sanctorum apostolorum juvantibus meritis, in exordio proximae Quadragesimae celebrare decrevimus. Hortamur ergo strenuitatem vestram ut, omni occasione seposita, convocatis dioeceseos vestrarum abbatibus, in praedicto tempore ad Urbem convenire curetis. Sancti Facundi abbatem non dissimiliter invitamus.